आइवरीकोस्ट में मोर्टार हमले में 30 लोगों की मौत  
आइवरीकोस्ट में गहराते राजनीतिक संकट और सड़कों पर हो रही हिंसा के चलते आबिदजान में हुए हालिया मोर्टार हमले में 30 लोगों की मौत हो गई।
आइवरीकोस्ट में गहराते राजनीतिक संकट और सड़कों पर हो रही हिंसा के बीच संयुक्त राष्ट्र ने कहा है कि देश के आबिदजान शहर में हुए हालिया मोर्टार हमले में 30 लोगों की मौत हो गई है। ये मोर्टार एक बाजार और उसके आसपास के इलाके को निशाना बनाकर दागे गए।  अंतरराष्ट्रीय पर्यवेक्षकों ने प्रत्यक्षदर्शियों के हवाले से कहा कि मोर्टार सैन्य पुलिस के एक प्रतिष्ठान से दागे गए। दूसरी तरफ इस हमले के तुरंत बाद संयुक्त राष्ट्र ने इस क्षेत्र में अपने शांति सैनिक तैनात कर दिए हैं।  संस्था की ओर से जारी एक बयान में कहा गया कि शांति सैनिकों को यह पता चला है कि लॉरेंट जीबाग्बो सैन्य बल ने एक बाजार को निशाना बनाकर कम से कम छह गोले दागे। इस हमले में 25 से 30 लोगों की मौत हो गई और लगभग 60 लोग घायल हो गए।  एक प्रत्यक्षदर्शी ने बताया कि अबोबो बाजार स्थित मेयर कार्यालय के सामने ये गोले बिना किसी पूर्व सूचना के दागे गए। हमले में एक वृद्ध महिला ने अपनी दोनों टांगें गंवा दी।  इससे पहले औत्तारा समर्थक लड़ाकों ने आबिदजान जिले के अदजाम शहर में एक पुलिस चौकी पर घात लगाकर हमला किया। हालांकि इस हमले में मरने वालों की संख्या का अभी तक पता नहीं चला है।